
Okresný súd Prievidza 5P/56/2026 3126201787 28. 05. 2026 JUDr. Klaudia Šišková ECLI:SK:OSPD:2026:3126201787.3
Uznesenie Okresný súd Prievidza vo veci starostlivosti o maloleté dieťa A. B., nar. XX.XX.XXXX, bytom C. D., E. F. XXX/X, zast. Úradom práce, sociálnych vecí a rodiny Považská Bystrica, pracovisko Púchov - OSV ako kolíznym opatrovníkom, dieťa rodičov: matka G. H., nar. XX.XX.XXXX, trvale bytom C. D., E. F. XXX/X a otec A. B., nar. XX.X.XXXX, trvale bytom I., J. XXX/XX, o zvýšenie výživného, takto rozhodol: Vo veci starostlivosti súdu o maloleté dieťa A. B., nar. XX.XX.XXXX, p r e n á š a miestnu príslušnosť Okresného súdu Prievidza na Okresný súd Trenčín pracovisko Považská Bystrica. odôvodnenie: 1. Dňa 13.2.2026 bol Okresnému súdu Trenčín pracovisko Považská Bystrica doručený návrh matky na zvýšenie výživného na maloleté dieťa. Následne Okresný súd Trenčín pracovisko Považská Bystrica postúpil vec v zmysle § 6 ods. 1 zákona č. 161/2015 Z.z. Civilný mimosporový poriadok (ďalej len „CMP“) Okresnému súdu Prievidza, ako súdu príslušnému vo veci konať. 2. Vo veci starostlivosti súdu o maloleté dieťa, Okresný súd Prievidza rozsudkom č. k. 12P/39/2023-72 zo dňa 24.8.2023, právoplatným dňa 23.9.2023, schválil uzavretú rodičovskú dohodu v znení, že maloletý A. B., nar. XX.XX.XXXX sa zveruje do osobnej starostlivosti matky, G. H., nar. XX.XX.XXXX, ktorej právom a povinnosťou je maloletého zastupovať a spravovať jeho majetok v bežných veciach. Otca maloletého zaviazal počnúc mesiacom september 2023 platiť na výživu maloletého mesačne sumu 100 eur, k rukám matky, mesačne vždy vopred, najneskôr do 15. dňa príslušného kalendárneho mesiaca, konanie o návrhu matky o úpravu styku otca s maloletým súd zastavil. 3. Podľa § 112 ods. 1 CMP, na konanie vo veciach starostlivosti súdu o maloletých je miestne príslušný súd, v ktorého obvode má maloletý v čase začatia konania bydlisko určené dohodou rodičov alebo iným zákonným spôsobom. 4. Podľa § 112 ods. 2 CMP, ak sa zákonným spôsobom zmenia okolnosti, podľa ktorých sa posudzuje miestna príslušnosť, môže súd preniesť svoju príslušnosť na iný súd, ak to vyžaduje záujem maloletého. Ak tento súd nesúhlasí s prenesením príslušnosti, rozhodne jeho nadriadený súd; zmena bydliska maloletého z dôvodu umiestenia maloletého v zariadení na základe rozhodnutia súdu podľa § 111 písm. l) až n) nie je dôvodom na zmenu miestnej príslušnosti súdu. 5. Vzhľadom k tomu, že naposledy vo veci úpravy rodičovských práv a povinností a určenia výživného k maloletému rozhodoval Okresný súd Prievidza, v obvode ktorého malo maloleté dieťa bydlisko, bol Okresný súd Prievidza miestne príslušným aj na konanie o návrhu matky na zvýšenie výživného k maloletému. Z návrhu matky maloletého a súčasne aj z výpisu Registra obyvateľov SR je zrejmé, že maloletý spolu s matkou je prihlásený k trvalému pobytu v Lednických Rovniach od 27.8.2025. Uvedené vyplýva aj zo záznamu z informatívneho stretnutia s rodičmi na Okresnom súde Trenčín, pracovisko Považská Bystrica zo dňa 30.3.2026, kde matka uviedla, že s maloletým býva na adrese C. D., E. F. XXX/
X. Za daných okolností je v najlepšom záujme maloletého prenesenie miestnej príslušnosti na konanie vo veci na Okresný súd Trenčín pracovisko Považská Bystrica, v obvode ktorého má maloletý spolu s matkou bydlisko a kde sa maloletý zdržiava, nakoľko tento súd bude môcť lepšie posúdiť pomery maloletého aj s prihliadnutím na príslušnosť orgánov sociálnoprávnej ochrany detí a sociálnej kurately. Z uvedených dôvodov Okresný súd Prievidza preniesol svoju príslušnosť vo veci konať a rozhodovať na Okresný súd Trenčín pracovisko Považská Bystrica, ktorému bude spis odstúpený na ďalšie konanie. Poučenie: Proti tomuto uzneseniu odvolanie nie je prípustné (§ 355 ods. 2 Civilného sporového poriadku v spojení s § 357 Civilného sporového poriadku).

